b'\n_START_ARTICLE_\nPo tobaku smrdi\xc5\xa1\n_START_PARAGRAPH_\nPo tobaku smrdi\xc5\xa1 je kraj\xc5\xa1e prozno besedilo Josipa Jur\xc4\x8di\xc4\x8da. Delo je iz\xc5\xa1lo v \xc4\x8dasopisu Slovenski narod dne 19. januarja leta 1879.\n_START_SECTION_\nVsebina\n_START_PARAGRAPH_\nGospod Mekina je bil omahljivec, kar se ti\xc4\x8de poroke. Pri \xc5\xa1estintridesetih letih \xc5\xa1e vedno neo\xc5\xbeenjen, a z dobro slu\xc5\xbebo, se je odlo\xc4\x8dil \xc5\xbeeniti. \xc5\xbdelel si je lepe deklice in oko mu je padlo na osemnajstletno Ne\xc5\xbeiko, h\xc4\x8derko mestnega trgovca. \xc4\x8ceprav se sam z lepoto ni mogel pohvaliti, pa so Ne\xc5\xbeiko drugi prepri\xc4\x8dali, da je gospod prav dobra partija._NEWLINE_Nekega dne se je skozi ljubljansko mesto sprehajal k svoji nevesti. Med kajenjem cigare je razmi\xc5\xa1ljal o dekletu, v katero je bil zaljubljen, a vendar ni bil povsem prepri\xc4\x8dan v uspe\xc5\xa1nost zveze, saj je bila premlada, preuboga, pre\xc5\xbeivahna... Vstopi v njeno sobo, deklica ga nekam hladno sprejme. Ko jo \xc5\xbeeli poljubiti, ga ona zavrne:\xc2\xa0\xc2\xbbAj, kako grdo po tobaku smrdi\xc5\xa1\xc2\xab. Nato mu pravi, da se mora kajenja odvaditi in ga s tem dokon\xc4\x8dno u\xc5\xbeali._NEWLINE_Gospod vzame klobuk in se poslovi, dekletu je \xc5\xbeal, a meni, da se bo \xc5\xbee vrnil. A ni se vrnil. \xc4\x8cez dvanajst let gospod Mekina na veliko kadi, na dan liter vina spije, o \xc5\xbeenitvi ni spregovoril nobene ve\xc4\x8d. Dekle pa je ves ta \xc4\x8das zastonj \xc4\x8dakalo na snubca in bi zdaj vzelo tudi takega, \xc4\x8digar tobakov dim bi bil tako gost, da bi se rezati dal. Ali - prepozno je prepozno.'